สังคมข่าวหุ้น
*จับตาแนวรับ 1,200 จุด
26 ต.ค. 2563

เกียรติก้อง ว่องไวยากร
*จับตาแนวรับ 1,200 จุด
*ตลาดหุ้นไทย รอผลประชุมสภาฯ ถกหาทางออกแก้ไขรัฐธรรมนูญ ตามข้อเรียกร้องของม็อบ ส่วนวันนี้มีลุ้นกลุ่มแบงก์รีบาวด์ หลังจากแบงก์ชาติทดสอบวิกฤติการเงินเสร็จแล้ววานนี้ กูรูมองน่าจะสอบผ่านหมด ขณะที่ปัญหาโควิด-19 ยังน่ากังวลทั่วโลก ตัวเลขระบาดรอบสอบพุ่ง แนวรับ 1,200 จุด
*SCGP ราคาวิ่งฉิว หลังตลาดหลักทรัพย์แห่งประเทศไทย ประกาศได้เข้าคำนวณ SET50 และ SET100 ตัวใหม่ ส่วน TCAP ออกจากการคำนวณ SET 50 และ บริษัท ดิ เอราวัณ กรุ๊ป จำกัด (มหาชน) หรือ ERW ออกจากการคำนวณ SET100 มีผลในวันที่ 28 ตุลาคมนี้ สำหรับหุ้นที่เข้าคำนวณรอบครึ่งปีแรกของปี 2564
*บิ๊กบอส ชูชาติ มั่นใจ ผลงานบริษัท เมืองไทย แคปปิตอล ไตรมาสที่ 3/63 โตตามเป้า 20-25%  ที่ผ่านมาก็ไม่เคยพลาด ชุมนุมทางการเมืองไม่กระทบแม้แต่น้อย ลั่นปีหน้าลุยเช่าซื้อรถจักรยานยนต์เต็มสูบ ดูดรายได้เข้าบริษัทแบบว่านิวไฮกันทุกไตรมาส
*DHOUSE เหนือจอง พงศ์พจน์ เลิศรุ้งพร ประธานเจ้าหน้าที่บริหาร บมจ.ดีเฮ้าส์พัฒนา (DHOUSE) ตั้งเป้ารายได้จากการโอนกรรมสิทธิ์เติบโตแตะ 1 พันล้านบาทภายใน 5 ปี (64-68) ด้วยการเดินหน้าแผนพัฒนาโครงการอสังหาริมทรัพย์ในภาคอีสานอย่างต่อเนื่อง  ภายหลังจากการระดมทุนด้วยการเสนอขายหุ้นเพิ่มทุนต่อประชาชนทั่วไปครั้งแรก
*ชูวิทย์ จึงธนสมบูรณ์ ประธานเจ้าหน้าที่บริหาร บริษัท นอร์ทอีส รับเบอร์ จำกัด (มหาชน) หรือ NER เสนอขายหุ้นกู้ของบริษัท ครั้งที่ 1/2563 จะเสนอขายมูลค่าไม่เกิน 700 ล้านบาท เป็นจำนวนเสนอขายไม่เกิน 500 ล้านบาท และจำนวนหุ้นกู้สำรองเพื่อการเสนอขายเพิ่มเติมไม่เกิน 200 ล้านบาท โดยหุ้นกู้มีอายุ 2 ปี ครบกำหนดไถ่ถอนปี 2565 มีอัตราดอกเบี้ยคงที่ 6.50%  ต่อปี ชำระดอกเบี้ยทุก ๆ 3 เดือนตลอดอายุหุ้นกู้  ระหว่างวันที่ 27-29 ตุลาคม 2563
*นิพนธ์ บุญเดชานันทน์ ประธานเจ้าหน้าที่บริหาร บมจ.ดับบลิวเอชเอ ยูทิลิตี้ส์ แอนด์ พาวเวอร์ (WHAUP) เผยบริษัท ดับบลิวเอชเอวอเตอร์ จำกัด ซึ่งเป็น บริษัทย่อยของ WHAUP ได้ลงนามในสัญญาน้ำปราศจากแร่ธาตุ (Demineralized Water) เฟสที่ 2 กับ บมจ.โกลบอล เพาเวอร์ ซินเนอร์ยี่ (GPSC) เพื่อจำหน่ายน้ำปราศจากแร่ธาตุเพิ่มอีกประมาณ 1.6 ล้านลูกบาศก์เมตรต่อปี มีอายุสัญญา 15 ปี คิดเป็นมูลค่าตามสัญญาประมาณ 1,000 ล้านบาท โดยจะเริ่มให้บริการเชิงพาณิชย์ภายในเดือนธันวาคม 2563 เป็นต้นไป
*ตัน ภาสกรนที ประธานกรรมการบริษัทและประธานกรรมการบริหาร เรียกความเชื่อมั่นผลงาน Q3/63 ยังเป็นไปตามเป้าหมาย แผนธุรกิจยังคงเดินหน้าต่อเนื่องไม่มีสะดุด แม้ว่าจะมีข่าวว่าผู้บริหาร อิง ภาสกรนที รองประธานกรรมการบริษัท และ อภิชาติ สุขจิรวัฒน์ กรรมการบริหาร / รองกรรมการผู้จัดการสายงานบัญชีและการเงิน ของบริษัทถูกโทษปรับจาก ก.ล.ต.ตามข่าวก็ตาม ซึ่งล่าสุด ก็ได้ลาออกแล้ว
*อนันต์ ตั้งตรงเวชกิจ ประธานเจ้าหน้าที่บริหาร บริษัท น้ำตาลบุรีรัมย์ จำกัด (มหาชน) หรือ BRR มั่นใจแนวโน้มธุรกิจน้ำตาลสดใส รับเตรียมเปิดหีบอ้อยปลายปีนี้ คาดมีปริมาณอ้อยเพื่อผลิตเป็นน้ำตาลมากกว่าปีก่อน 200,000 ตันอ้อย พร้อมเร่งยกระดับประสิทธิภาพการผลิตในทุกด้าน หวังขยับปริมาณผลผลิตน้ำตาลต่อตันอ้อย (ยีลด์) เพิ่มขึ้น
*ธนิน ศรีเศรษฐี ประธานเจ้าหน้าที่บริหาร บริษัทดีโอดี ไบโอเทค จำกัด (มหาชน) หรือ DOD ตั้งเป้าก้าวสู่การเป็นผู้นำเบอร์หนึ่ง ในการผลิตผลิตภัณฑ์เสริมอาหารกลุ่ม โพรไบโอติกส์ (Probiotics) ในรูปแบบเชื้อจุลินทรีย์ที่มีชีวิตพร้อมทำงาน (Active) แห่งแรก ในประเทศไทย โดยจุลินทรีย์ได้รับการรับรองจากสถาบันวิจัยระดับโลก ตอบโจทย์ดีมานด์เทรนด์รักสุขภาพสำหรับกระตุ้นยอดขายโค้งสุดท้ายปีนี้